In 'n toespraak by die algemene jaarvergadering van UNPO (Unrepresented Nations & Peoples Organization) in die Skotse parlement in Edinburgh het die leier van die VF Plus dr. Pieter Groenewald sterk klem gelê op selfbeskikking as ŉ internasionaal erkende en aanvaarde beginsel wat aan minderheidsgroepe die reg verleen om hulself teen assimilasie en gevolglike verdwyning in ŉ meerderheid te beskerm. Hy het onder meer gesê: “Selfbeskikking dui op die regsreg van mense om hul eie lot in die internasionale orde te bepaal. Selfbeskikking is 'n kernbeginsel van die internasionale reg, voortspruitend uit die gewoontereg van die internasionale reg, en word erken as 'n algemene beginsel van die reg soos vasgelê in 'n aantal internasionale verdrae. Selfbeskikking word verskans in die Verenigde Nasies (VN) se Handves en die Internasionale Deklarasie op Burgerlike en Politieke Regte as 'n reg van ‘alle mense.’”
Beurtwater vir nege Suid-VS dorpe
Omdat die Kopanong Plaaslike Munisipaliteit met hoofkantoor op Trompsburg vir Bloem Water R169 miljoen skuld, verskaf laasgenoemde net water pro rata wat die munisipaliteit per maand per dorp betaal, m.a.w. beurtwater vir elk van die volgende nege dorpe wat onder die munisipaliteit ressorteer: Trompsburg, Gariepdamdorp, Springfontein, Bethulie, Philippolis, Jagersfontein, Fauresmith, Edenburg en Reddersburg. Nodeloos om te sê dat ook hierdie deel van die platteland die kreeftegang gaan.
Dit kan nie in woorde beter gestel word as wat Marlene van Zyl van Bloemfontein dit in die volgende brief in Volksblad van 23 Junie 2017 gedoen het nie: Statig stil en sterk het jy gestaan... In die langste donker nag van 21 Junie 2017 - is jy vernietig... Hierdie is vir dié van ons wat in jou, saam met jou, langs jou en in bewondering van jou, grootgeword het. As kind het ons voor op die grasperk piekniek gehou... Skooldebatte, redenaars, talentkompetisies en blommerangskikkings is op jou verhoog en tafels vol snyroos-uitstallings, binne jou gehou... Politieke vergaderings, kunstenaars en sangers het van jou gebruik gemaak... Jou kort straatjie het dit so maklik gemaak vir die bruide en matriekafskeid-dames om voor die deur afgelaai te word! Met die troues en danspartye wat hier gehou is, is die perfekte houtvloer losgemaak en het dit meegegee vir effek... Jy was so veelsydig met al jou sysale vir kleiner geleenthede. Jou houtraamvensters het lig ingelaat om jou uniekheid te bewonder en van buite ‘n warm gevoel gelaat van perfekte vakmanskap... Jou dak was hoog en oorkoepelend vir beskerming en samehorigheid van die Blommestad - Bloemfontein! Jou marmervoorportaal met koperafwerking getuig van welvaart... Jou sandsteenmure pragtig mooi en sterk. Dit staan nog met net die reuk en kleur van verwoesting. Jou voordeure is almal nog gespaar van die vlamme en toe - om die hartseer van wat daarbinne gebeur het te probeer verbloem... My hart is seer. Bloemfonteinstadsaal - ons gaan jou mis!
Die uitkoms van die sensuur van die DA op Helen Zille vanweë haar twiets oor kolonialisme is besonder insiggewend i.t.v. die SA politieke konteks. In die eerste plek het leier Mmusi Maimane en die party hulself in die voet geskiet met die storm in die teekoppie oor menings oor kolonialisme wat eintlik eenvoudig waar is. Al loop die leuen hoe snel, die waarheid haal hom wel. In die tweede plek het Zille, met 'n baanrekord van verbete en beginselvaste politikus of jy met haar saamstem of nie, met haar onvoorwaardelike verskoning en knieval voor die leier, 'n streep deur haar lewenslange reputasie getrek. Derdens is dit insiggewend dat Zille eens 'n ultra-linkse aktivis nou deur die bank as 'n verregse gebrandmerk word – 'n aanduiding hoe ver die pendulum oor die SA politieke spektrum geswaai het.
Minister van Polisie Fikile Mbalula het behoorlik die knuppel in 'n reeds erg verdeelde ANC-hoenderhok ingegooi met twiets dat Vrystaatse premier Ace Magashule 'n ramp sou wees as die volgende sekretaris-generaal van die party en dat Gauteng premier David Makhura eerder die ideale kandidaat vir die pos sou wees. Dit volg op die bekendmaking 'n paar dae gelede deur die ANC Jeugliga van die volgende persone as hul kandidate vir die top ANC-leierskap: Nkosazana-Dlamini Zuma as president, David Mabuza (Noordwes premier) as adjunk president, Ace Magashule as sekretaris generaal, Nathi Mthethwa (Minister van Kuns en Kultuur) as nasionale voorsitter, Jesse Duarte as een adjunk- SG en Fikile Mbalula as die ander adjunk-SG en Maite Nkoane-Mashabane (Minister van Internasionale Betrekkinge) as tesourier-generaal. Dit wys hoe diep die verdeeldheid in die ANC loop en is verbasend dat Mbalula so bereid is om sy kop uit te steek. Hy het nie aangedui of hy Ramaphosa as presidentskandidaat steun nie, maar dit lyk tog of dit afgelei kan word. Die kandidatelys van die Jeugliga, wat Zuma-lojaliste is, toon ook 'n lyn tussen radikales en gematigdes in die ANC.
Die regerende Lesotho Congress for Democracy (LCD) van premier Pakalitha Mosisili in Lesotho het in die algemene verkiesing wat pas gehou is met 30 setels die onderspit gedelf teen die All Basotho Convention (ABC) van Tom Thabane met 48 setels. Dit is egter nog nie genoeg vir 'n volstrekte meerderheid nie en is die ABC, die Alliance for Democracy, die Basotho National Party en die Reformed Congress of Lesotho samesprekings betrokke, Lesotho was die laaste paar jaar deur onstabiliteit en militêre inmenging in die politiek geteister en terwyl die land skynbaar ná die verkiesing rustig is, het die SA Dept. van Internasionale Betrekkinge 'n waarskuwing uitgereik dat 'n staatsgreep in Lesotho nie geduld sal word nie. Intussen word die uitslag van die inter-party beraadslagings afgewag.
Daar kan stellig verklaar word dat daar nie een munisipaliteit in die Vrystaat is wat nie deur korrupsie, onkapabelheid en nepotisme in chaos en disfunksionaliteit “bestuur” is nie. Die feite omtrent die Xhariep Distriksmunisipaliteit wat pas aan die lig gekom het, bevestig hierdie feit.
Hierop het Wouter Wessels, VF Plus lid van die Wetgewer daarop gewys dat Xhariep die armste munisipale streek in die Vrystaat is en dat hy reeds finansiële steun van die provinsiale regering ontvang, maar dat sy salarisrekening 'n allemintige 80% van sy begroting bedra.
Noord-Kaap Polisie wil net Engels hê